Title: ประกาศการทางพิเศษแห่งประเทศไทย เรื่อง หลักเกณฑ์และวิธีปฏิบัติในการขออนุญาตสร้าง ดัดแปลง ติดหรือตั้งป้ายหรือสิ่งที่สร้างขึ้นสำหรับติดหรือตั้งป้ายภายในระยะทางห้าสิบเมตรจากเขตทางพิเศษตามพระราชบัญญัติการทางพิเศษแห่งประเทศไทย พ.ศ. 2550

ประกาศการทางพิเศษแห่งประเทศไทย

ประกาศการทางพิเศษแห่งประเทศไทย
เรื่อง
หลักเกณฑ์และวิธีปฏิบัติในการขออนุญาตสร้าง ดัดแปลง ติดหรือตั้งป้าย
หรือสิ่งที่สร้างขึ้นสำหรับติดหรือตั้งป้ายภายในระยะทางห้าสิบเมตรจากเขตทางพิเศษ
ตามพระราชบัญญัติการทางพิเศษแห่งประเทศไทย
พ.ศ. ๒๕๕๐[๑]

การขออนุญาต
สร้าง ดัดแปลง ติดหรือตั้งป้าย หรือสิ่งที่สร้างขึ้นสำหรับติดหรือตั้งป้าย ภายในระยะทางห้าสิบเมตรจากเขตทางพิเศษ
ตามพระราชบัญญัติการทางพิเศษแห่งประเทศไทย พ.ศ. ๒๕๕๐
ผู้ขออนุญาตจะต้องไปยื่นคำขอต่อการทางพิเศษแห่งประเทศไทย

ฉะนั้น
อาศัยอำนาจตามความในมาตรา ๓๘ วรรคสอง แห่งพระราชบัญญัติการทางพิเศษแห่งประเทศไทย
พ.ศ. ๒๕๕๐ ให้ผู้ขออนุญาตไปยื่นคำขออนุญาตที่แผนกสอบสวนสิทธิ์
กองจัดกรรมสิทธิ์ที่ดิน ฝ่ายกรรมสิทธิ์ที่ดิน เลขที่ ๒๓๘/๑ - ๖ อาคาร ๖ ถนนอโศก -
ดินแดง แขวงบางกะปิ เขตห้วยขวาง กรุงเทพมหานคร ๑๐๓๒๐ ตามแบบที่การทางพิเศษแห่งประเทศไทยกำหนดพร้อมแนบเอกสารประกอบการขออนุญาตจำนวน
๑ ชุด ดังนี้
๑.
สำเนาใบอนุญาตให้สร้าง ดัดแปลง ติดหรือตั้งป้าย
หรือสิ่งที่สร้างขึ้นสำหรับติดหรือตั้งป้าย ซึ่งได้รับอนุญาตจากกรุงเทพมหานคร
หรือหน่วยงานท้องถิ่นที่มีอำนาจในการออกใบอนุญาต
๒.
สำเนาแบบ รายการประกอบแบบและรายการคำนวณโครงสร้างป้าย
หรือสิ่งที่สร้างขึ้นสำหรับติดหรือตั้งป้ายที่ได้รับอนุญาตจากกรุงเทพมหานคร
หรือหน่วยงานท้องถิ่นที่มีอำนาจในการออกใบอนุญาต
๓.
แผนผังบริเวณที่ขออนุญาตสร้าง ดัดแปลง ติดหรือตั้งป้าย
หรือสิ่งที่สร้างขึ้นสำหรับติดหรือตั้งป้าย
๔.
สำเนาใบรับรองการตรวจสอบอาคารที่ออกให้โดยกรุงเทพมหานคร
หรือหน่วยงานท้องถิ่นที่มีอำนาจในการออกใบอนุญาต
๕.
สำเนาบัตรประจำตัวประชาชนและสำเนาทะเบียนบ้านของผู้ขออนุญาต
๖.
สำเนาหนังสือรับรองการจดทะเบียนนิติบุคคลที่หน่วยงานซึ่งมีอำนาจรับรองออกให้ไม่เกิน
๖ เดือน ในกรณีที่นิติบุคคลเป็นผู้ขออนุญาต
๗.
หนังสือมอบอำนาจพร้อมสำเนาบัตรประจำตัวประชาชนและสำเนาทะเบียนบ้านของผู้มอบอำนาจและผู้รับมอบอำนาจ
ในกรณีที่มอบอำนาจให้ผู้อื่นขออนุญาตแทน
๘.
ภาพถ่ายป้าย หรือสิ่งที่สร้างขึ้นสำหรับติดหรือตั้งป้าย
กรณีที่เอกสารประกอบการขออนุญาตเป็นสำเนาเอกสารให้ลงลายมือชื่อรับรองสำเนาถูกต้องทุกหน้า
พร้อมนำต้นฉบับเอกสารไปแสดงเพื่อประกอบการพิจารณาด้วย
ในกรณีที่ป้าย
หรือสิ่งที่สร้างขึ้นสำหรับติดหรือตั้งป้ายได้สร้าง ดัดแปลง
ติดหรือตั้งภายในระยะทางห้าสิบเมตรจากเขตทางพิเศษก่อนวันที่ ๙ มกราคม พ.ศ. ๒๕๕๑
ให้เจ้าของหรือผู้ครอบครองป้าย
หรือสิ่งที่สร้างขึ้นสำหรับติดหรือตั้งป้ายดำเนินการขออนุญาตจากการทางพิเศษแห่งประเทศไทยตามหลักเกณฑ์และวิธีปฏิบัติตามประกาศนี้

ประกาศ ณ วันที่ ๑๖
กันยายน พ.ศ. ๒๕๕๑
เผชิญ  ไพโรจน์ศักดิ์
ผู้ว่าการการทางพิเศษแห่งประเทศไทย

วัชศักดิ์/จัดทำ
๑๐ พฤศจิกายน ๒๕๕๑

โชติกานต์/ปรับปรุง
๒๕ พฤศจิกายน ๒๕๕๙

[๑] ราชกิจจานุเบกษา เล่ม ๑๒๕/ตอนพิเศษ ๑๗๓ ง/หน้า ๓๙/๕ พฤศจิกายน ๒๕๕๑